
Бања Лука, фебруар 2020. године



На основу члана 20. став 7. Закона о угоститељству („Службени гласник Републике Српске“, број 45/17) и члана 76. став 2. Закона о републичкој управи („Службени гласник Републике Српске“, брoj 115/18), министар трговине и туризма, уз сагласност министра пољопривреде, шумарства и водопривреде, министра здравља и социјалне заштите и министра просторног уређења, грађевинарства и екологије, 03. фебруара 2020. године, доноси 


ПРАВИЛНИК 
 О УСЛОВИМА ЗА ПРУЖАЊЕ УГОСТИТЕЉСКИХ УСЛУГА У ОБЈЕКТУ СЕОСКОГ ТУРИЗМА


Члан 1.

Овим правилником разрађују се услови које морају да испуњавају објекти у којима се пружају угоститељске услуге на селу.

Члан 2.

(1) Угоститељске услуге на селу, односно услуге смјештаја и припремања и услуживања хране и пића која су произведена на пољопривредном газдинству из програма сопствене производње, пружају се у објекту сеоског туризма (у даљем тексту: објекат).
(2) Производима из програма сопствене производње сматрају се пољопривредни производи произведени на пољопривредном газдинству, пољопривредни производи произведени на другим пољопривредним газдинствима, као и шумски производи које угоститељ или физичко лице убере, односно дивље животиње које угоститељ или физичко лице улови или купи од лица која су их убрали или уловили и остали слични производи. 
(3) Приликом пружања услуга исхране и пића могу се користити и производи који не морају бити из програма сопствене производње, као што су: брашно, рижа, маргарин, маслац, уље, со, сви зачини, шећер, мед, минерална вода, чај и кафа и остали слични производи. 
(4) Поред угоститељских услуга из става 1. овог члана, корисницима услуга се могу пружати и остале пратеће услуге, као што је: продаја ручно произведених производа, изнајмљивање коња за јахање, лов и риболов, пјешачке руте, брање гљива, љековитог и шумског биља, берба сезонског воћа и поврћа, убирање љетине, промоција локалних и традиционалних производа, продаја ручно произведених производа и остале сличне активности.
(5) Услуге из става 4. овог члана могу се пружати у складу са прописима из области занатске дјелатности и старих заната, ловства и риболова, као и осталих посебних прописа.
(6) Дјелатност производње пољопривредних производа на пољопривредном газдинству обавља се у складу са посебним прописима из области пољопривреде, хране и ветеринарства.




Члан 3.

Угоститељске услуге смјештаја на селу могу се пружати у објекту смјештаја за максимално 15 гостију истовремено, а припремање и услуживање хране и пића за максимално 50 гостију истовремено.

Члан 4.

(1) Објекат мора испуњавати опште и посебне минимално-техничке услове, као и да буде уређен и опремљен у складу са традиционалним вриједностима поднебља, насљеђем архитектуре и живота на селу или ширег подручја у којем се објекат налази.
(2) Изузетно, објекат може одступити од општих и посебних минималнo-техничких услова, уз претходно прибављену сагласност надлежног органа у складу са прописима из области заштите природе и културно-историјског насљеђа.

Члан 5. 

(1) Објекат мора бити уређен и опремљен тако да омогући несметано и сигурно кретање и боравак гостију. 
(2) Унутрашње уређење објекта мора бити без оштећења и знакова дотрајалости, а опрема и уређаји у објекту морају бити у исправном и функционалном стању. 
(3) Вањски изглед објекта мора бити без оштећења и знакова дотрајалости, а околина објекта мора бити уређена.

Члан 6.

(1) Објекат се прикључује на јавну водоводну мрежу, а у случају да није обезбијеђен прикључак, потребно је на други прописани начин осигурати стално снабдијевање довољном количином здравствено исправне воде.
(2) Објекат се прикључује на јавну канализациону мрежу, а у случају да не постоји могућност прикључка на јавну канализациону мрежу, одвод отпадних течних материја мора бити регулисан у складу са санитарним прописима и прописима из области заштите животне средине.
(3) Чврсте отпадне материје морају се редовно одстрањивати, а за њихово одлагање обезбјеђују се контејнери и канте са поклопцем које се морају празнити по потреби, те односити на за то обезбијеђено мјесто.

Члан 7.

Објекат се прикључује на јавну електричну мрежу, а уколико не постоји могућност прикључка, потребно је на други одговарајући начин осигурати стално снабдијевање довољном количином електричне енергије.

Члан 8.

Објекат мора бити освијетљен природним или вјештачким освјетљењем.





Члан 9.

У објекту је потребно обезбиједити природну или вјештачку вентилацију свих просторија.

Члан 10.

Објекат мора бити опремљен одговарајућом опремом за гашење пожара у складу са прописима из области заштите од пожара.

Члан 11.

(1) У објекту се континуирано спроводе мјере дезинфекције, дезинсекције и дератизацијe. 
(2) Дезинфекција, дезинсекција и дератизација у објекту врши се у складу са прописима из области заштите становништва од заразних болести.

Члан 12.

(1) У објекту се обезбјеђује одговарајући начин загријавања просторија са најмањом просјечном температуром од 18 C.
(2) Изузетно од става 1. овог члана, загријавање просторија објекта се не обезбјеђује у објекту који послује љети.

Члан 13.

(1) Зидови објекта морају бити уредно завршно обрађени.
(2) Подови у објекту морају бити од материјала који се лако чисти и одржава.
(3) Унутрашња висина у објекту мора износити најмање 2,20 m. 
(4) У објектима с косо изведеним стропом или стропом различитих висина просјечна унутрашња висина мора бити најмање 2,20 m.

Члан 14.

(1) Објекат може имати сопствена или заједничка купатила.
(2) Купатило се налази под заједничким кровом са објектом у коjем се налазе собе.
(3) Изузетно од става 2. овог члана, уколико је купатило ван објекта у којем се налазе собе, приступ купатилу мора бити уређен, ноћу освијетљен и заштићен од падавина. 
(4) Сопственим купатилом собе сматра се одвојени простор у који има приступ гост корисник собе, а у који се улази из претпростора или из собе.
(5) Собе које немају сопствено купатило морају имати по једно заједничко купатило на сваких пет особа. 
(6) Површина купатила из става 1. овог члана износи најмање 3 m2. 
(7) Купатила из става 1. овог члана морају имати каду, полукаду или туш-каду, умиваоник, високу WC шољу, односно шољу са сједиштем и испирање текућом водом, простор за одлагање тоалетног прибора, вјешалицу за одлагање одјеће и огледало. 
(8) Када је дужине најмање 1,70 m. 
(9) Када која је дужине мање од 1,70 m сматра се полукадом.
(10) Прозори у купатилу морају бити од непрозирног стакла, односно прозори морају имати заштиту која онемогућава да се унутрашњост види извана.
 
Члан 15.

(1) Објекат у којем се гостима пружа услуга исхране, пића и напитака мора имати угоститељске садржаје за припрему и конзумирање хране, пића и напитака, и то:
1) просторију или простор за припрему јела, 
2) просторију или простор за услуживање у затвореном простору (трпезарија) или на отвореном простору, као што је наткривена или ненаткривена тераса, за објекте у којима се послује у љетном периоду и 
3) простор за чување намирница и пића.
(2) Пружалац услуга може на отвореном простору или у просторији односно затвореном простору, ван објекта, припремати храну на традиционалан начин уз употребу ражња, роштиља, котла и слично.

Члан 16.

(1) Послуживање гостију храном, напицима и пићем обавља се у трпезарији, односно просторији или простору за услуживање у затвореном или отвореном простору.
(2) Трпезарија мора имати довољан број столова и столица, а уколико се ту обавља и припремање јела, трпезарија се опрема одговарајућим уређајима за припрему јела.
(3) Простор за услуживање на отвореном простору је дио баште, терасе, у којем се услужују гости, а у једном дијелу тог простора могу се, на очиглед гостију, припремати напици, хладна и топла јела, и у том случају простор мора бити опремљен одговарајућим уређајима за припрему јела и другом одговарајућом опремом (баштенске столице, столови, сунцобрани).

Члан 17.

(1) Просторија или простор за припрему јела опрема се термичким и расхладним уређајима, радном површином за чишћење и обраду намирница, те дводијелним судопером за прање суђа текућом топлом и хладном водом.
(2) Зидови у простору или просторији за припремање јела и пића облажу се зидним керамичким плочицама или другим водонепропусним материјалима који се лако чисте и одржавају, у висини 1,60 m од пода.
(3)	Подови у простору или просторији облажу се неклизајућим и водонепропусним материјалом који се лако чисти и одржава.

Члан 18.

(1) Простор за чување намирница и пића, односно остава, опрема се намјештајем који подразумијева одговарајуће ормаре са претинцима или полицама за смјештај намирница и пића, а уколико се у остави чувају лако кварљиве намирнице и пића, опрема се и одговарајућим расхладним уређајима одговарајућег капацитета ради одвојеног чувања намирница различитог поријекла.
(2) Прозори просторије за чување намирница и пића треба да имају заштиту која онемогућава улазак инсеката.

Члан 19.

Смјештајне јединице у објектима сеоског туризма могу бити собе и/или апартмани.

Члан 20.

Соба у објекту мора испуњавати сљедеће минимално-техничке услове:
1) зидови су уредно окречени или обложени тапетама, дрветом или сличним материјалом и уредно завршно обрађени,
2) соба има најмање један прозор, 
3) соба је довољно освијетљена и прозрачна,
4) површина собе мора износити најмање 8 m2 за једнокреветну, за двокреветну 11 m2, док се за вишекреветну собу површини пода двокреветне собе додаје 4 m2 по сваком кревету,
5) опремљена је намјештајем, односно има кревет најмање димензија 90 cm · 190 cm за једну особу, односно кревет најмање димензија 140 cm · 190 cm за двије особе,
6) опремљена је осталим намјештајем, а то подразумијева најмање: ноћни ормарић или одговарајућу полицу уз кревет, ормар за вјешање одјеће и вјешалице, канту за смеће,
7) има цјеновник собе и осталих услуга на једном од језика у службеној употреби у Републици Српској и његов превод на енглески језик,
8) на видном мјесту је истакнут кућни ред. 

Члан 21.

(1) Апартман је објекат или дио објекта у којем се пружају услуге смјештаја, прилагођен и опремљен тако да гост може самостално припремати и конзумирати храну.
(2) Апартман се састоји од функционално повезаних просторија за дневни боравак и спавање, просторије, односно простора за припремање јела, трпезарије и купатила.
(3) У апартману у једној просторији могу бити уређени и опремљени простори намијењени за дневни боравак, спавање, припремање јела и трпезарије, а у посебној просторији дио намијењен личној хигијени госта.

Члан 22.

Апартман у објекту мора испуњавати сљедеће минимално-техничке услове:
1) зидови су уредно окречени или обложени тапетама, дрветом или сличним материјалом и уредно завршно обрађени, 
2) површина пода апартмана мора износити најмање 29 m2,
3) опремљен је намјештајем, односно има кревет најмање димензија 90 cm · 190 cm за једну особу, односно кревет најмање димензија 140 cm · 190 cm за двије особе,
4) има најмање по један прозор у свакој одвојеној просторији у оквиру апартмана, осим купатила,
5) апартман је довољно освијетљен и прозрачан,
6) простор за спавање опремљен је намјештајем, а то подразумијева најмање: ноћни ормарић или одговарајућу полицу уз кревет, ормар за вјешање одјеће и вјешалице, канту за смеће,
7) има уређен простор за припрему јела и трпезарију у складу са овим правилником, 
8) простор за дневни боравак апартмана опремљен је гарнитуром за сједење прилагођеном капацитету апартмана, 
9) има цјеновник апартмана и осталих услуга на једном од језика у службеној употреби у Републици Српској и његов превод на енглески језик,
10) на видном мјесту је истакнут кућни ред.

Члан 23.

Објекат, у пропагандне сврхе, може користити називе, као што су: „сеоско домаћинство“, „агротуризам“, „сеоски туризам“, „рурални туризам“, „туризам на пољопривредном домаћинству“ и друге сличне називе. 

Члан 24.

Ступањем на снагу овог правилника престаје да важи Правилник о условима за пружање услуга у сеоском домаћинству („Службени гласник Републике Српске“, број 77/10).

Члан 25.

Овај правилник ступа на снагу осмог дана од дана објављивања у „Службеном гласнику Републике Српске“.

